# Аневско кале

### от Уикипедия, свободната енциклопедия

Изглед към крепостта

Аневското кале (също срещано като „Анево кале“) е българска крепост, която е разположена на южния склон на Стара планина. Това е една от най-запазените български крепости. Крепостните стени са запазени до височина от 12 метра. В миналото стената е ограждала двор от 5 декара. Аневското кале е изградено по време на Второто българско царство. Крепостта е разположена на по-малко от 4 километра от село Анево, на около 2 километра от края на град Сопот. Аневското кале е разположено на надморска височина от 850 метра. В подножието на рида, на който се намира крепостта, протича река Стряма.

В непосредствена близост до останките от крепостта се намира Сопотският манастир „Възнесение Господне“. Крепостта е много добре запазена и поради своите високи останки от стени и кули тя привлича множество туристи. Крепостта се споменава в пътеписа на Иван Вазов „Един кът от Стара планина“. Аневското кале е задълбочено проучвано. Археологическите разкопки в района на крепостта започват още през 1983 г.

Укреплението се е разполагало на различни нива, като на най-горното се е намирала централната цитадела, докато на останалата територия са се намирали други постройки. Главният вход на Аневското кале се намира на южната страна на укреплението. Самата централна цитадела е била пригодена за самостоятелна отбрана.

Чрез археологически разкопки е установено, че в крепостта се е намирал манастирски комплекс с една църква, както и още няколко отделни църкви. Манастирът е бил разположен върху по-стари останки на манастир от 5 век. Учените смятат, че крепостта е започнала да съществува през първата половина на 13 век и е престанала да се използва в края на 14 век.

## [редактиране] Външни препратки

- Български крепости - Анево кале (Копсис) - история, план, снимки
- Снимки от Анево кале - фотогалерия

Взето от „http://bg.wikipedia.org../../../%D0%B0/%D0%BD/%D0%B5/%D0%90%D0%BD%D0%B5%D0%B2%D1%81%D0%BA%D0%BE_%D0%BA%D0%B0%D0%BB%D0%B5.html“.

Категории: Крепости в България | Втора българска държава

##### Views

- Статия
- Беседа
- Текуща версия

##### Търсене